**ПРЕДЛОГ ЗАКОНА**

**О ИЗМЕНАМА И ДОПУНИ**

**ЗАКОНА О ОБЛИГАЦИОНИМ ОДНОСИМА**

**Члан 1.**

У Закону о облигационим односима („Службени лист СФРЈ”, бр. 29/78, 39/85, 45/89-УСЈ и 57/89 и „Службени лист СРЈ”, брoj 31/93), у члану 29. додаје се став 3, који гласи:

„(3) Али, кад се сагласност даје за закључење уговора за који је прописан облик јавно потврђене (солемнизоване) исправе или јавнобележничког записа, довољно је да потпис даваоца сагласности буде оверен.”.

**Члан 2.**

 Члан 90. мења се и гласи:

„Члан 90.

(1) Форма прописана законом за неки уговор или који други правни посао важи и за пуномоћје за закључење тог уговора, односно за предузимање тог посла.

(2) Али, кад се пуномоћје даје за закључење уговора или предузимање којег другог правног посла за који је прописан облик јавно потврђене (солемнизоване) исправе или јавнобележничког записа, довољно је да потпис властодавца буде оверен.”.

**Члан 3.**

Члан 455. мења се и гласи:

„Члан 455.

Уговор о продаји непокретних ствари мора бити закључен у форми прописаној посебним законом који уређује промет непокретности, под претњом ништавости.”.

**Члан 4.**

Овај закон ступа на снагу осмог дана од дана објављивања у „Службеном гласнику Републике Србије”.